**OBRAZLOŽENJE**

1. **PRAVNI TEMELJ ZA DONOŠENJE AKTA**

Pravni temelj za donošenje ovog akta predstavlja članak 10. stavak 1. Zakona o trgovini („Narodne novine“ br. [87/08](https://narodne-novine.nn.hr/clanci/sluzbeni/2008_07_87_2790.html), [96/08](https://narodne-novine.nn.hr/clanci/sluzbeni/2008_08_96_2998.html), [116/08](https://narodne-novine.nn.hr/clanci/sluzbeni/2008_10_116_3351.html), 76/09, [114/11](https://narodne-novine.nn.hr/clanci/sluzbeni/2011_10_114_2222.html), [68/13](https://narodne-novine.nn.hr/clanci/sluzbeni/2013_06_68_1349.html), [30/14](https://narodne-novine.nn.hr/clanci/sluzbeni/2014_03_30_508.html), [32/19](https://narodne-novine.nn.hr/clanci/sluzbeni/2019_03_32_648.html), [98/19](https://narodne-novine.nn.hr/clanci/sluzbeni/2019_10_98_1965.html) i [32/20](https://narodne-novine.nn.hr/clanci/sluzbeni/2020_03_32_698.html)) kojim je utvrđeno da je trgovina na malo izvan prodavaonica oblik trgovine na malo kada se prodaja roba i/ili usluga obavlja, između ostalog, na štandovima i klupama izvan tržnica na malo i putem kioska, te članak 29. stavak 2. i članak 31. stavak 2. Pravilnika o minimalnim tehničkim uvjetima i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica („Narodne novine“ br. 66/09, [108/09](https://narodne-novine.nn.hr/clanci/sluzbeni/2009_09_108_2793.html), [8/10](https://narodne-novine.nn.hr/clanci/sluzbeni/2010_01_8_179.html) i [108/14](https://narodne-novine.nn.hr/clanci/sluzbeni/2014_09_108_2095.html)) kojima je propisano da se prodaja robe na kioscima te na štandovima i klupama izvan tržnica na malo na površinama koje imaju pristup s javno-prometne površine može obavljati samo na mjestima za koja je nadležno tijelo jedinice lokalne samouprave dalo odobrenje.

Pravni temelj za donošenje ovog akta predstavljaju i odredbe Odluke o komunalnom redu Grada Pule kojom su propisani uvjeti uređenja naselja, odnosno odredbe članka 104. stavak 5. Zakona o komunalnom gospodarstvu („Narodne novine“ br. 68/18, 110/18 i 32/20), kojim je propisano da se sadržaj Odluke o komunalnom redu može propisati i s više odluka – općih akata koje donosi predstavničko tijelo. U konkretnom slučaju ovim se aktom utvrđuju smjernice pri oblikovanju, raspored i način postavljanja urbane opreme (kiosci, pokretne naprave, uslužne naprave i štandovi), jarbola za isticanje zastava i bankomata, kao i komunalnih objekata u općoj uporabi (javni gradski satovi i stajališta javnog prometa-nadstrešnice).

Pravni temelj za donošenje ovog Plana je i članak 39. Statuta Grada Pule („Službene novine“ Grada Pule br. 07/09, 16/09, 12/11, 1/13, 2/18, 2/20, 4/21 i 5/21), kojim je propisano da Gradsko vijeće Grada Pule donosi odluke i druge opće akte kojima se uređuju pitanja iz samoupravnog djelokruga Grada Pule.

1. **OSNOVNA PITANJA I PRIKAZ STANJA KOJE SE UREĐUJE AKTOM I DOSADAŠNJA REGULATIVA**

Na području Grada Pule se na javnim površinama u skladu s relevantnim propisima te temeljem Odluke o komunalnom redu i važećih planova urbane opreme postavlja urbana oprema namijenjena obavljanju pojedinih djelatnosti i usluga.

Navedena pitanja trenutno su regulirana važećim planovima urbane opreme, kojima su utvrđeni način i uvjeti postavljanja pojedine urbane opreme i komunalnih objekata u općoj uporabi, a to su:

* Plan rasporeda kioska za Grad Pulu („Službene novine“ Grada Pule br. 9/97, 5/98, 6/99, 2/01, 5/02, 11a/05, 3/07, 8/08, 6/09, 3/10, 4/10, 6/11, 15/11, 4/12, 3/13, 3/14, 11/14, 3/15, 17/15, 6/16 i 15/18),
* Odluka o lokacijama za prodaju robe izvan prostorija na pokretnim napravama („Službene novine“ Grada Pule br. 3/06, 6/06, 4/10, 7/14, 7/15, 14/18 i 8/19),
* Odluka o postavljanju nadstrešnica za sklanjanje ljudi u javnom prometu („Službene novine“ Grada Pule br. 9/00, 12/01, 4/03, 11a/05, 12a/05, 4/12 i 9/12),
* Plan i raspored za postavu zastava na javnim površinama na području Grada Pule („Službene novine“ Grada Pule br. 12/07 i 14/09),
* Plan lokacija za postavu gradskih satova („Službene novine“ Grada Pule br. 4/09).

Prijedlogom ovog akta se, s ciljem jednostavnije provedbe, objedinjavaju i sistematiziraju uvjeti postavljanja i korištenja urbane opreme i komunalnih objekata u općoj uporabi, utvrđeni prethodno navedenim važećim planovima urbane opreme.

Postojeće lokacije urbane opreme (kiosci, pokretne naprave, uslužne naprave i štandovi), analizirane su u odnosu na dosadašnje korištenje, te su u većem dijelu i preuzete u grafičke i tabelarne prikaze koji su sastavni dio prijedloga ovog akta. Također je izvršena analiza zaprimljenih zahtjeva za planiranje novih lokacija za postavu predmetne urbane opreme, te su pojedine lokacije, za koje je procijenjeno postojanje prostornih mogućnosti te opravdanost postavljanja, uvrštene u grafičke i tabelarne prikaze koji su sastavni dio ove Odluke. Donošenjem predmetnog akta, dosad postojeći planovi urbane opreme stavljaju se izvan snage.

Slijedom svega navedenog, prijedlogom ovog akta određuje se raspored površina javne namjene (lokacija) u Gradu Puli na kojima se, sukladno odredbama Odluke o komunalnom redu mogu postavljati privremeni objekti - kiosci te pokretne naprave i štandovi za prodaju robe i vršenje usluga izvan prodavaonica na otvorenim prostorima.

Pored rasporeda lokacija, ovim se aktom reguliraju djelatnosti i usluge koje se mogu obavljati na određenoj lokaciji za postavu privremenih objekata, odnosno određuju se djelatnosti koje se mogu obavljati u kioscima, regulira se prodaja robe i vršenje usluga na pokretnim napravama i štandovima izvan prodavaonica na otvorenim prostorima, način postavljanja te smjernice pri oblikovanju navedene urbane opreme. Pobliže se uređuju i pojedina pitanja vezano za isticanje, održavanje i nabavu zastava koje se na području Grada Pulepostavljaju na javnim površinama na lokacijama jarbola (stupova) za isticanje zastava, kao i način postavljanja te smjernice pri oblikovanju određenih komunalnih objekata u općoj uporabi i pokretnih naprava.

Nadalje, prijedlogom ovog akta dopunjava se dosadašnja regulativa na način da se, pored prethodno navedenog, određuju i uvjeti za postavljanje bankomata na području zaštićene kulturno povijesne cjeline grada Pule te na širem području grada, s obzirom na njihov značajan utjecaj na uređenje prostora, oblikovanje građevina i vizualni utjecaj.

Potrebno je istaknuti, a vezano uz planirane lokacije za postavu navedene urbane opreme, da se pod površinama javne namjene u smislu ovo prijedloga akta podrazumijevaju površine čije je korištenje namijenjeno svima i pod jednakim uvjetima, bez obzira na imovinsko-pravni status, određene kao takve Odlukom o komunalnom redu.

1. **PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ovog akta nije potrebno osigurati posebna financijska sredstva.

**P.O. GRADONAČELNIKA**

**Ingrid Bulian, dipl.ing.arh.**